Ja cꞌa Jesús arjaꞌ be parwiꞌ ja ti jayuꞌ rbinaꞌan Rjayuꞌal Olivo.
Ja cꞌa chi rcab kꞌij be chic jutij chanim chipan ja nimlaj templo pa Jerusalén.
Ja cꞌa winak xebe ruqꞌuin.
Arjaꞌ tzꞌabeꞌe in xumaj quitijoxic.
Ja maestro ja netijon quixin ja winak tre ja ley xin Dios e cachbil ja fariseo ejeꞌeꞌ cꞌo jun ixok quicꞌamonto,
xiltaji macunnak ruqꞌuin jun achi ja ma rchajil ta.
Xequiyaꞌaꞌ ja rixok chiquicojol ja winak.
Cꞌacꞌariꞌ quibij tre ja Jesús:
—Maestro,
jawaꞌ rixok riꞌ xiltaji macun ruqꞌuin jun achi ja ma rchajil ta.
In bin can chake rmal ja Moisés chipan ja ley xin Dios chi necamsax tzaꞌn abaj ja rixokiꞌ ja re quitakawariꞌ.
Ja cꞌa ratat ¿nak nabij tre?
xecheꞌ tre.
Ja quicꞌaxaj tre xa nquicꞌambajbej rxin,
nquicanoj nak nquichapbej rxin.
Ja cꞌa Jesús chꞌuqueꞌ kaj chwi rkan,
xumaj tzꞌibanem pa tokꞌulew,
rwirukꞌaꞌ xucoj.
Pro ejeꞌeꞌ como xajutij quimajon rcꞌaxaxic tre peꞌe nojoj in quewaꞌ xbij chique riꞌ:
—Ja ni majun ril rumac chewe jariꞌ tiyowi ja nabey abaj tre ja rixok leꞌ,
neꞌ chique.
Ja tok bitaj queriꞌ rmal chꞌuqueꞌ kaj chic jutij chwi rkan in xumaj chic jutij tzꞌibanem pa tokꞌulew.
Ja tok quicꞌaxaj ja bix chique rmal ja Jesús quenaꞌ kaj chi cꞌo quil quemac ejeꞌeꞌ chakajaꞌ rmalcꞌariꞌ pa jujunal pa jujunal xebe.
Ja cꞌa rijaꞌ ejeꞌeꞌ riꞌ ja kas xeꞌelel nabey in tok qꞌuiswani xebe canojelal.
Xa ruyon chic ja Jesús qꞌuejeꞌ can,
ja cꞌa rixok arjaꞌ peꞌe can chwach.
Ja cꞌa Jesús tok peꞌe nojoj chic jutij tok xerutzꞌat ja winak ba la xeꞌoc wiꞌ,
ti ruyon chic ja rixok cꞌo can in xbij tre:
—¿Bar cꞌa xeꞌoc wiꞌ ja winak ja nebini ja rawil?
¿La mta jun chique xukꞌet ta tzij chawij xatruqꞌuiak ta tzaꞌn abaj?
neꞌ tre.
—Ni majun,
neꞌe ja rixok.
—In nixtacꞌa anin ta xtinkꞌet ta tzij chawij.
Camic jat xarwariꞌ macatmacun chi ta,
neꞌxi rmal ja Jesús.